ታላቁን መሪ ለመዘከር የሻማ ማብራት ስነ-ስርዓት ተካሄደ
የአዲስ አበባ ነዋሪዎች የቀድሞውን ጠቅላይ ሚኒስትር መለስ ዜናዊን ለማስታወስ ዛሬ ማምሻውን የሻማ ማብራት ስነ-ስርዓት አካሄዱ።የታላቁ መሪ ሁለተኛ የሙት ዓመት ለማሰብ በአዲስ አበባ ስቴዲየም በተካሄደው ስነ-ስርዓት ላይ የከተማዋ ኢህአዴግ ጽህፈት ቤት ኃላፊ አቶ ተወልደ ገብረጻድቃን እንደተናገሩት “አቶ መለስ ለኢትዮጵያዊያን ብርሃን የሆኑ መሪ ነበሩ”።“በሚሊዮን ለሚቆጠሩ ኢትዮጵያዊያን ህይወት መሻሻልም የማይተካ ሚና ተጫውተዋል”።የህዝቦችን ኢኮኖሚያዊ፣ ፖለቲካዊና ማህበራዊ ጥቅሞች ከማረጋገጣቸውም በላይ የአገሪቱን በጎ ያልሆነ ገጽታ በመቀየርና በአዲስ አኩሪ ታሪክ በመተካት የጎላ ሚና ተጫውተዋል ነው ያሉት።የአዲስ አበባ ነዋሪዎችን በመወከል የተናገሩት ኢንጂነር ዘውዱ ተክሉ በበኩላቸው “አቶ መለስ ለዜጎች የስራ እድል በመፍጠር፣ መልካም አስተዳደርንና ዴሞክራሲያዊ ስርዓትን በማጎልበት ትልቅ ስራዎች ሰርተው ያለፉ መሪ ናቸው” ብለዋል።ለከተማዋ ሁለንተናዊ ዕድገት የተለየ ትኩረት ሰጥተው ሲሰሩ መቆየታቸውን ገልጸው ህይወታቸው ቢያልፍም ስራቸውና ራዕያቸው ለዘመናት አብሮን ይቀጥላል በማለት ተናግረዋል። (ኢሬቴድ)